33. schôdza NR SR - 5.deň - A. dopoludnia
Dátum: 2025-04-01
Poslanec: Štefunko, Ivan (PS)
Druh vystúpenia: Vystúpenie v rozprave

97. Tak dobrý deň znova. Milé kolegyne, kolegovia, tak konečne sme sa dostali k obsahu tohto zákona, ktorý, ktorý je veľmi dôležitý a po ktorom sme volali. Dokonca mám takú tendenciu, pani ministerka, vás trošku obhájiť pred mojimi opozičnými kolegami, ktorí vám proste trošičku nakladali a tak ďalej, a ja som presvedčený o tom, že vlastne vy ste to chceli spraviť už skôr túto energopomoc cielenú na to, aby strana HLAS mala na rôzne drahé sociálne programy, ktoré súviseli aj s prezidentskou kampaňou alebo aj s inými, trinástymi dôchodkami, ale, žiaľ, žiaľ, vaši koaliční partneri proste majú radi ľahké riešenia a rozdávačky, ktoré sa ľahko vysvetľujú, takže proste nedali vám na to prioritu a proste ten zákon, ktorý teda spomenul aj môj kolega Hargaš, aj kolegovia zo SaS-ky, proste zostali v tom šuflíku a asi ste nemali času sa tomu venovať. A možno ste aj mali času sa tomu venovať, ale máte aj plno iných priorít, či už dovoz plynu, alebo proste riešenie rôznych iných kríz po boku premiéra Fica, takže proste tá energopomoc proste zostala taká, nazvime to, postranná záležitosť a nakoniec ste to poriešili asi tak, jak to povedal kolega Hargaš, že tak v zásade skúšate získať všetky informácie na to, aby ste to vedeli zrealizovať, čo vám z vášho pohľadu nevyčítam, z pohľadu angažovaného občana alebo proste z pohľadu človeka, ktorý tu zažil rôzne informačné leaky a tak ďalej, mám trošičku obavu, že ako sa s tými informáciami bude nakladať. Ale ako človek, ktorý proste v tejto krajine žije, vidí, ako funguje zdravotníctvo, školstvo a ako mladí ľudia z tejto krajiny odchádzajú, ja by som ešte stále chcel pripomenúť, a to je aj taká ako kebyže bodka za touto témou neskoro uskutočnenej energopomoci. Chcem pripomenúť, že doteraz táto štátna energopomoc stála štyri miliardy eur. Nielen za vašej vlády, ale aj za predošlú vládu. Štyri miliardy eur je fakt že niečo, niečo obrovské a je to niečo, čo sme mohli využiť úplne niekde inde. Zároveň za vašej vlády to bolo približne 1,2 mld. eur a za tento rok to bude cirka 240 mil. eur zo štátneho rozpočtu. To je viac ako trojpercentné zvýšenie DPH, čo ste spravili v rámci tejto koalície. To sú kľudne aj tri nemocnice, ktoré ste mohli postaviť v chudobnejších regiónoch. To je viac, ako to, čo sme mohli dať učiteľom, ktorí naozaj, chudáci, žobrú o svoje platy. A v zásade síce ste im zvýšili teraz tie platy, ale znížili ste im podporu na všetko, na všetko ostatné. Je to viac ako 50 kilometrov diaľnic. To znamená, že keby tie diaľnice boli, tak by sme do Rožňavy nemuseli chodiť po rozbitých cestách, ale pravdepodobne by tam prišli malí a strední podnikatelia alebo možno aj investori, ktorí by tam ponúkli kvalitnú prácu. Takže ja vlastne nebudem zdržovať ohľadom ako keby energopomoci ako takej, lebo vlastne tento zákon je skôr o digitálnych službách a o získavaní informácií, len chcem povedať, že jeden a pol roka premárnenej príležitosti na zlepšenie sociálnej, ekonomickej situácie rodín, ktorí v tejto krajine žijú, pacientov, ktorí sa nevedia domôcť svojich služieb, alebo rôznych klientov štátu, ktorí sa nevedia domôcť starostlivosti. Ja proste verím, že sa takéto veci do budúcnosti diať nebudú, že tá krajina bude dopredu rozmýšľať nad problémami, ktoré napríklad veľkou rozdávačkou spôsobia nedostatok peňazí niekde inde. A mám obavu, že už sa nejaké takéto projekty črtajú, nehovorím, že priamo na vašom ministerstve, ale aj niekde inde, aj keď už vieme, že sa na mnohých iných ministerstvách teraz chystá ďalší konsolidačný balíček. Tak na jednej strane nešetríme v tom čase, kedy by sme mali, a zároveň na ministerstve financií sa chystá ďalšia sekera na peňaženky občanov. Takže to je, to je všetko. Ja verím, že, za PS-ko vám hovorím, že, a ja som to pozorne sledoval, tú, ten prejav pána Hargaša, verím, že si vypočujete naše, naše návrhy, ktoré prednesieme, a podľa mňa nič sa nestane, keď ich prijmete, lebo v zásade pôjde, pôjdu aj vo vašom duchu, aspoň to, čo hovoríte: ušetriť peniaze a dávať energopomoc tým, ktorí ju naozaj potrebujú, a nie proste plošne. Ďakujem veľmi pekne.